শ্যাম বেনেগাল: একটা সিনেমা বানানোর জন্য বঙ্গবন্ধুর মতো ফ্যাসিনেটিং সাবজেক্ট আসলে হয় না। অসাধারণ একজন ব্যক্তিত্ব তিনি, বহু বছর ধরে আমি তার গুণমুগ্ধ। ইংরেজিতে তার আত্মজীবনী (আনফিনিশড মেমোয়ারস) আগেই পড়া ছিল, ভারত সরকারের কাছ থেকে প্রস্তাবটা পেয়ে বইটা আবার নতুন করে পড়ে শেষ করলাম। আমাদের এই দক্ষিণ এশিয়া অঞ্চলে কোনও মহান নেতাকে নিয়ে ছবি বানানোটাই আসলে খুব বিতর্কের জন্ম দেয়, কারণ তাদের নিয়ে আমাদের সেন্সিটিভিটি খুব বেশি। তবে এ ক্ষেত্রে আমি নিজেকে সৌভাগ্যবান বলে মনে করি। কারণ, গান্ধী, নেহরু, সুভাষ বোস— এই তিনজনকেই নিয়ে আমি ছবি বা তথ্যচিত্র বানিয়েছি। কিন্তু সেগুলো নিয়ে তথ্যবিকৃতির কোনও অভিযোগ কেউ তুলতে পারেনি। আশা করি বঙ্গবন্ধুকে নিয়ে ছবি বানাতে পারলেও সেই মর্যাদাটা রাখতে পারবো।